ORDE do 29 de xaneiro de 2007 sobre a aprobación definitiva do proxecto de modificación puntual do Plan xeral de ordenacion na zona do Carballal, do Concello de Meira.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 28/02/2007

O Concello de Meira remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 30 de decembro.
I. Antecedentes.
1. O Concello de Meira dispón na actualidade de planeamento xeral vixente aprobado definitivamente con data do 29 de decembro de 1977.
2. A modificación é formulada polo concello e ten por finalidade incluír na categoría de solo urbano non consolidado unha área de 25.221,82 m, incorporando unha ordenación detallada do dito ámbito, e con uso predominante para vivenda unifamiliar illada ou acaroada e un pequeno bloque de tres plantas en edificación colectiva.
3. Antecedentes da tramitación.
A consellería emitiu informe previo á aprobación inicial con data do 7 de xullo de 2005, no cal se indicaron 5 observacións.
A presente modificación foi aprobada inicialmente con data do 9 de febreiro de 2006 e exposta ao público mediante anuncio no DOG nº 67, do 5 de abril de 2006, e no xornal La Voz de Galicia do 19 de marzo, El Progreso do 17 de marzo. Ante a dita exposición presentouse unha alegación de Dolores Novo Rancaño, propietaria da parcela incluída no sector ordenado.
Consta informe xurídico da secretaria do concello de datas 23 de febreiro de 2006 e 25 de marzo de 2006 e mais o informe do arquitecto técnico do concello de data 10 de decembro de 2005, respecto da calidade técnica do proxecto de modificación e a súa conformidade coa lexislación vixente.
Consta informe favorable da Consellería de Medio Ambiente e Desenvolvemento Sostible, do 16 de maio de 2006.
O concello aproba provisoriamente con data do 30 de maio de 2006.
4. A consellería emite Orde de 28 de xullo de 2006 pola que se resolve non outorgar a aprobación definitiva desta modificación ata que se emenden as dúas deficiencias apreciadas.
5. Para atender as correccións indicadas, remite o concello, mediante oficio do 9 de outubro de 2006, o expediente administrativo e mais tres exemplares do proxecto en solicitude da aprobación definitiva prevista no artigo 85.5º da Lei 9/2002.
6. No que fai referencia á tramitación administrativa, e tendo en conta que o concello considera non substanciais as modificacións introducidas no proxecto, non se modifican os trámites que deseguido se indican:
Informes técnico e xurídico emitidos, respectivamente, con datas 10 de decembro de 2005 e 23 de febreiro e 25 de marzo de 2006, polo aparellador municipal e a secretaria municipal, respecto da calidade técnica da modificación e a súa conformidade coa lexislación vixente.
O novo expediente foi aprobado provisoriamente mediante acordo adoptado polo Pleno do Concello de Meira na súa sesión do 26 de setembro de 2006, co obxecto de emendar as deficiencias observadas na citada orde, segundo consta na certificación expedida pola secretaria municipal o 6 de outubro de 2006.
7. O proxecto está integrado por oficio solicitando a aprobación definitiva, con expediente administrativo do concello e tres exemplares do proxecto de modificación identificado con data de agosto de 2006, e redactado por Óscar López Alba, arquitecto, e dilixenciado en todas as súas follas.
II. Consideracións e fundamentación.
1. Con data do 12 de xaneiro de 2007 a Dirección Xeral de Urbanismo elevou un informe -proposta de resolución, en que se expresa o seguinte:
No proxecto de modificación que agora se presente corríxense as dúas deficiencias recollidas na Orde do 28 de xullo 2006 e, concretamente, achegándose
a zona verde de sistemas interiores ZV coas dimensións e superficie mínimas exixidas polo artigo 4 do anexo o Regulamento de planeamento e, así mesmo, sinálase a localización do 20% da superficie edificable de carácter residencial deste sector que será destinada a algún réxime de vivenda de protección pública segundo establece o artigo 55.3º da Lei 9/2000, de ordenación urbanística e protección do medio rural de Galicia.
2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral lle corresponde á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal de Meira, na zona do Carballal.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíqueselle esta orde ao concello e publíquese no Diario Oficial de Galicia.
Santiago de Compostela, 29 de xaneiro de 2007.
María José Caride Estévez
Conselleira de Política Territorial,
Obras Públicas e Transportes